Драги седмаци, данас ћемо читати и анализирати приповетку *Кањош Мацедоновић*. Најпре ћете прочитати текст, а потом покушати самостално да га анализирате уз помоћ питања која су вам овде дата.

\*\*\*\*\*

**“Кањош Мацедоновић”,**

**Стефан Митров Љубишa (1824-1878)**

*Кањош Мацедоновић* припада збирци приповедака *Приповијести црногорске и приморске*, коју је написао Стјепан Митров Љубиша, који је био родом из места надомак Будве, по имену Паштровићи. Приповетке које су се нашле у овој збирци Стјепан Митров Љубиша је писао на основу усмених казивања својих сународника, желећи да на тај начин отргне од заборава њихове херојске подухвате.

Кањош Мацедоновић је био епски јунак, али није реч о јунацима на какве смо навикли. Он није био јунак по снази, напротив. Био је паметан човек, ведрог и снажног духа, који је успео да надмудри и победи некога ко је физички био много јачи од њега.

**Књижевни род**: епика

**Књижевна врста**: приповетка

**Тема**: Двобој и награђивање Кањоша Мацедоновића.

**Језик:** архаични изрази с краја 19 века.

**Тематске целине (композициони план):**

1. У**вод** : Долазак Кањоша  у Млетке.
2. **Заплет**: Унутрашњим монологом исказана су превирања у Кањошевим мислима, разочаран је схвативши да свој живот ризикује за „страшиве и надуте ниткове“.Фурлан покушава да избегне двобој, јер види да ниједан од њих двојице није суштински заинтересован за двобој. Али Кањошу част и обавеза не дозвољавају да се повуче.
3. **Врхунац или кулминација**: Кањош побеђује  јачег од себе лукавством . Кањош је победио у својој борби и постао национални херој својих Паштровића и целе Будве.
4. **Перипетија**: Млеци користе Кањошев понос да не плате његове услуге. Нуде новац и кћер на начин који је омаловажавајући и неприхватљив.
5. **Расплет:** Кањош ће као награду примити само то да не узимају царину од Црногораца и да се обала на коју су се икрцавали, да би трговали, зове Словенска обала. Ипак, Млеци нису дуго поштовали оно што су обећали.

**Облици приповедања**: приповедање у првом лицу, мололог, дијалог, унутрашњи монолог, приповедање у трећем лицу.

**Истраживачки задаци за читање и анализирање приповетке *Кањош Мацедоновић*Стефана Митрова Љубише**

1. Пажљиво прочитај целу приповетку *Кањош Мацедоновић*. (<http://www.montenegrina.net/pages/pages1/knjizevnost/kanjos_macedonovic_st_m_ljubisa.htm> )
2. У какав су положај доведени Паштровићи (црногорско племе) према Млецима 1423. године након одлуке војводе Бемба?
3. Какав став према тим околностима има приповедач? Запази и протумачи реченицу којом се, тим поводом, приповедач непосредно обраћа читаоцу.
4. Анализирај Кањошев монолошки извештај поводом боравка у Млецима.
5. На какво је понашање, увреде и неправде млетачке власти Кањош наишао тргујући у Венецији?
6. Које су особине Млечани непосредно испољили.
7. Како је дошло до тога да се Кањош, супротно дотадашњим очекивањима, сусретне са дуждом?
8. Зашто у Млецима потрага за правдом траје толико дуго, а тако брзо долази до сусрета Кањоша са дуждом?
9. Обрати пажњу на слаткоречивост Млечана док се обраћају Кањошу у дуждевој палати. Посебно прати на који начин дужд образлаже да му је потребан заточник (неко ко ће се борити у његово име) на мегдану са Фурланом. Откриј у његовим речима охолост и дволичност (лицемерје).
10. Како племе Паштровића реагује на поруку коју им Кањош преноси од дужда?
11. Због чега Кањош, иако мали растом и физички неугледан, ипак одлази на мегдан са надмоћнијим противником?
12. Како Млечани реагује када схвате да су Паштровићи њега послали да буде дуждев заточник?
13. Како им је Кањош вербално доскочио?
14. Опишите Кањошев и Фурланов мегдан.
15. На који начин Кањош стиче предност над горостасом Фурланом?
16. Објасни Кањошев тријумф на мегдану.
17. Како замишљаш Кањоша након мегдана?
18. Како Млечани реагују на вест о Кањошевој победи?
19. На који начин Кањош образлаже своју одлуку да не прихвати поклоне које му дужд нуди? Које особине том приликом испољава?
20. У чему се огледа Кањошево родољубље?
21. На који начин су Млечани још једном потврдили да су лицемери, лажови и превртљивци?